P6_TA(2006)0270

EU-Oroszország csúcstalálkozó

Az Európai Parlament állásfoglalása a 2006. május 25-én Szocsiban megtartott EU-Oroszország csúcstalálkozóról

Az Európai Parlament,

- tekintettel arra, hogy az 1997. december 1-én hatályba lépett, az Európai Közösségek és azok tagállamai, valamint Orosz Föderáció között létrejött partnerségi és együttműködési megállapodás [1] 2007-ben hatályát veszti,

- tekintettel az Oroszországról és Csecsenföldről szóló korábbi állásfoglalásaira és különösen a 2004. február 26-i, az EU és Oroszország kapcsolatáról szóló, a Tanácshoz intézett ajánlására [2], valamint a Hágában 2004. november 25-én megtartott EU-Oroszország csúcstalálkozóról szóló 2004. december 15-i állásfoglalására [3],

- tekintettel a 2006. május 25-én Szocsiban megtartott 17. EU-Oroszország csúcstalálkozó eredményére,

- tekintettel az EU és Oroszország közötti emberi jogi párbeszédre,

- tekintettel Oroszország aktuális nemzetközi és európai felelősségére, amely a G8-ak soros elnökeként, illetve az Európa Tanács Miniszteri Bizottságának elnökeként hárul rá,

- tekintettel eljárási szabályzata 103. cikkének (4) bekezdésére,

A. mivel az EU és Oroszország közötti együttműködés és jószomszédi viszonyok rendkívül fontosak egész Európa stabilitása, a biztonsága és gazdasági jóléte szempontjából;

B. mivel mindkét fél hangsúlyozza az EU-Oroszország partnerség stratégiai fontosságát és azon szándékát, amely szerint a közös érdekek és értékek - különösen a demokrácia, a jogállamiság és az emberi jogok tiszteletben tartása - mentén Európában és Európán túl is tovább kívánja mélyíteni az együttműködést;

C. mivel a 2003 májusában Szentpétervárott tartott EU-Oroszország csúcstalálkozón négy közös térség létrehozását határozták el, így a két évvel korábban elfogadott közös gazdasági térség mellett létrehozták a szabadságon, a biztonságon és a jog érvényesülésén alapuló térséget, a külső biztonsági térséget, valamint a kutatási, oktatási és kulturális térséget; mivel mindkét fél megvizsgálta, hogy ez idáig milyen haladást értek el a négy közös térség megvalósítása tekintetében;

D. mivel különösen az energia területén az átláthatóság és az iparág jobb irányítása, az ellátás megbízhatósága, az átviteli infrastruktúra megkülönböztetéstől mentes használata és a további befektetéseknek kedvező körülmények révén a kapcsolatok további javítása szükséges;

E. mivel a Dnyeszteren túli és a dél-kaukázusi konfliktusok megoldásában való részvételét és a legutóbbi bővítést követően az EU mélyen elkötelezte magát az európai szomszédságpolitika végrehajtása iránt, amelyet külső fellépései egyik legfontosabb prioritásának tekint; mivel az EU és Oroszország közös felelősséggel tartozik a közvetlen szomszédságukban folyó konfliktusok békés megoldásáért;

F. mivel folyamatos és egyre növekvő aggodalommal tekint az oroszországi demokrácia gyengülésére, a média fokozódó állami ellenőrzésére, a nem kormányzati szervezetek romló körülményeire, az igazságszolgáltatás fokozódó politikai ellenőrzésére, a politikai ellenzék működésének gyarapodó nehézségeire és egyéb olyan intézkedésekre, amelyek jelentősen növelték a Kreml befolyását;

G. mivel fokozott együttműködés szükséges ahhoz, hogy a közös szomszédoknál megerősödjön a demokrácia, a biztonság és a stabilitás, és különösen, hogy együttes fellépések révén Fehéroroszországban megvalósuljon a demokrácia és az emberi jogok tisztelete;

H. mivel 2006 májusa óta az Orosz Föderáció tölti be az Európa Tanács Miniszteri Bizottságának soros elnökségét; mivel Szergej Lavrov külügyminiszter szerint az orosz elnökség legfontosabb prioritása a "nemzeti emberi jogi védelmi mechanizmusok megerősítése, az emberi jogokkal kapcsolatos oktatás és a nemzeti kisebbségek jogainak fejlesztése",

1. hangsúlyozza az Európai Unió és az Orosz Föderáció közötti partnerség megerősítésének és javításának fontossággát a négy közös térség fejlesztéséhez kapcsolódó kölcsönös függőség és közös érdekek alapján, de úgy véli, hogy a jelenleg Oroszországgal fenntartott partnerség inkább pragmatikus, semmint stratégiai jellegű, mivel elsősorban a közös gazdasági érdekeket tükrözi az emberi jogok vagy a jogállamiság területén elért jelentős eredmények nélkül;

2. üdvözli a közös gazdasági térség kapcsán folyó munkát, amelynek átfogó célja, hogy a megkülönböztetés mentesség, az átláthatóság és a helyes kormányzás elve alapján felszámolja a kereskedelem és a befektetések előtt húzódó akadályokat, valamint ösztönözze a reformokat és a versenyszellemet, de sajnálja, hogy a másik három közös térség menetrendjének gyakorlati végrehajtásában nem értek el jelentős haladást;

3. sürgeti a Bizottságot, hogy kellő időben és átláthatóan nyújtson az Oroszország WTO-hoz való csatlakozásával kapcsolatos politikáját illető, maradéktalan értelmezést valamennyi olyan terület és iparág figyelembe vételével, amelyekről tárgyalások folytak;

4. sürgeti a Bizottságot, hogy vizsgálja meg az orosz hatóságok által mezőgazdasági termékek kereskedelmével kapcsolatban az EU-tagállamok, például Lengyelország, de ugyanígy a közös szomszédállamok, például Moldova és Grúzia ellen alkalmazott hátrányos megkülönböztetéseket;

5. hangsúlyozza az energia terén való együttműködés stratégiai fontosságát és az EU-Oroszország közötti energiakapcsolatok előmozdításának szükségességét; ezért sajnálja, hogy a csúcstalálkozón nem született megállapodás ezen a téren, és hangsúlyozza, hogy a további tárgyalások alapját a kölcsönös függőségnek és az átláthatóságnak, valamint a piachoz való hozzáférés, az infrastruktúra és a befektetések tekintetében a kölcsönösségnek kell képeznie az oligopolisztikus piaci struktúrák elkerülése és az Európai Unió energiaellátásának diverzifikálása érdekében; ebben az összefüggésben felhívja Oroszországot az Energia Charta Egyezmény ratifikálására és az együttműködés fokozására az energiamegtakarítás és a megújuló energia terén;

6. üdvözli a vízumkönnyítésről és a visszafogadásról szóló megállapodásokat, amelyek célja a polgárok bizonyos kategóriái számára az utazásra vonatkozó vízumkorlátozások enyhítése és az Oroszország területéről illegálisan az EU-ba belépő bevándorlók kitoloncolásának megkönnyítése;

7. hangsúlyozza az Oroszországgal mint lehetséges stratégiai partnerrel való együttműködés szükségességét a béke, a stabilitás és a biztonság megteremtésében, a nemzetközi terrorizmus és erőszakos szélsőségesség elleni küzdelemben, valamint egyes nem-katonai biztonsági kérdésekben mint például a környezeti és nukleáris veszélyforrások, a kábítószer-, fegyver- és embercsempészet és a nemzetközi szervezett bűnözés az Európával szomszédos országokban, az Európai Biztonság és Együttműködési Szervezettel és más nemzetközi fórumokkal együttműködésben;

8. üdvözli az Észak-Kaukázus társadalmi-gazdasági helyreállítását támogató 20 millió eurós bizottsági program feltételeiről való megállapodást mint annak a jelét, hogy az EU és Oroszország hajlandó együttműködni ebben a térségben;

9. támogatja a két fél által közösen felvállalt, arra irányuló munkát, hogy fokozzák a gyakorlati együttműködést a válságkezelés terén, és hangsúlyozza, hogy a többoldalú non-proliferációs mechanizmusok megerősítése terén is együttműködésre van szükség;

10. üdvözli a közelgő finn elnökség azon javaslatát, hogy a Tanácsban betöltendő elnökségének programjában az északi dimenziót prioritásként kezeli; hangsúlyozza, hogy ez fontos eszköz lehet az EU-Oroszország partnerség előmozdítására, és ezzel kapcsolatban a szükséges finanszírozással rendelkező, konkrét javaslatokat és projekteket kell kidolgozni;

11. sajnálja, hogy a külső biztonság közös térsége terén nem történt előrelépés a Dnyeszteren túli és a dél-kaukázusi térségben uralkodó válság megoldása terén, nem történt tényleges javulás Csecsenföldön, és az orosz oldalról nem mutatkozik hajlandóság arra, hogy Fehéroroszországgal együttműködve elindítsák az ország valódi demokratizálódási folyamatát;

Emberi jogi párbeszéd

12. elismeri az EU-Oroszország közötti együttműködés és partnerség jobb működését célzó számos párbeszéd fontosságát, és külön hangsúlyozza a tényleges emberi jogi párbeszéd szükségességét;

13. felhívja az orosz kormányt, hogy ebben a keretben járuljon hozzá az EU-orosz emberi jogi konzultációk elmélyítéséhez mint az EU-Oroszország közötti partnerség lényegi eleméhez, és tegye lehetővé a hazai és nemzetközi emberi jogi szervezetek és más nem kormányzati szervezetek szabad működését;

14. tudomásul veszi az osztrák elnökség nyilatkozatát a 2006. márciusi EU-Oroszország közötti emberi jogi konzultáció eredményéről; e tekintetben üdvözli az osztrák elnökség azon döntését, hogy vizsgálatot indít a csecsenföldi eltűnések és kínzások ügyében;

15. sürgeti az Orosz Föderációt mint az Európa Tanács tagját, hogy javítson a bebörtönzöttek körülményein, és számolja fel az akadályokat, amelyek megnehezítik, hogy néhányukhoz bejussanak az ügyvédek; rámutat, hogy az orosz büntetőtörvénykönyv értelmében vagy lakóhelyükhöz vagy a büntetőeljárás lefolytatásának helyéhez közel kell a foglyokat bebörtönözni, amint azt Mihail Hodorkovszkij és Platon Lebegyev példája mutatja;

16. felhívja a partnereket, hogy a partnerségi és együttműködési megállapodás lejártát követően az új megállapodásban fejlesszék az emberi jogi párbeszédet a közös emberi jogi politika irányába mutató, jól strukturált és átlátható, a fejlődést előmozdító eszközzé;

17. elvárja, hogy a partnerségi és együttműködési megállapodás 2007-ben hatályát vesztő és szintén az emberi jogokra és a polgári szabadságjogokra összpontosító jelenlegi verziója legyen az új partnerségi és együttműködési megállapodás alapja, és üdvözli azt a csúcstalálkozón elért megállapodást, hogy a jelenlegi partnerségi és együttműködési megállapodás az új megállapodás hatálybalépéséig érvényben marad;

18. felhívja az orosz kormányt, hogy a G8-ak elnökeként és az Európa Tanács Miniszteri Bizottsága elnökeként vállalt felelősségének megfelelően tegyen azért, hogy érzékelhető eredmények szülessenek az átlátható kereskedelem és a megbízható gazdasági kapcsolatok továbbfejlesztése és a stabilitás, a biztonság, a demokrácia megteremtése és az emberi jogok tiszteletben tartása tekintetében;

*

* *

19. utasítja elnökét, hogy továbbítsa ezen állásfoglalást a Tanácsnak, a Bizottságnak, a tagállamok kormányainak és parlamentjeinek, az Orosz Föderáció elnökének és parlamentjének, az EBESZ-nek és az Európa Tanácsnak.

[1] HL L 327., 1997.11.28., 1. o.

[2] HL C 98. E, 2004.4.23., 182. o.

[3] HL C 226. E, 2005.9.15., 224. o.

--------------------------------------------------